Ő volt a magyar válogatott csapatkapitánya a hazai rendezésű 2018-as junior női kézilabda-világbajnokságon, amelyen a magyar válogatott csapatával aranyérmet szerzett. A 2018-as Európa-bajnokságra készülő felnőtt válogatott utolsó felkészülési mérkőzéseinek egyikén Klivinyi Kinga sérülést szenvedett, ami miatt kikerült a keretből. Kim Rasmussen szövetségi kapitány Klivinyi helyére néhány nappal az Európa-bajnokság kezdete előtt Lakatos Ritát és Szalai Babettet hívta be, végül mindketten tagjai lettek az Európa-bajnokságon résztvevő csapatnak. A tornán a hollandok elleni első csoportmérkőzésen közel tíz perc játéklehetőséget kapott, azonban a spanyolok elleni harmadik találkozó előtt Rasmussen Szabó Laurát hívta be a keretbe, majd a középdöntők előtt újra nevezte Lakatost is, ezúttal Szalai helyére. Részt vett a 2020-as Európa-bajnokságon is. A középdöntő második mérkőzésén a csapat egyik legjobbjaként öt gólt lőtt a románok elleni 26–24-es győzelem során.